钦定古今图书集成/明伦汇编/氏族典/第237卷 > 张蒲
## 钦定古今图书集成/明伦汇编/氏族典/第237卷 > 张蒲

按《魏书张蒲传》：“蒲字元则，河南修武人。本名谟，汉太
尉延之后。父攀，慕容垂御史中丞，以清方称。蒲少有
父风，颇涉文史，以端谨见知。为慕容宝尚书左丞。太
祖定中山，宝之官司，叙用者多降品秩，既素闻蒲名，
仍拜为尚书左丞。太宗即位，为内都大官，赐爵泰昌
子。太常初，丁零翟猛雀驱逼吏民入白𡼏山，谋为大”
逆。诏蒲与冀州刺史长孙道生等往讨。蒲曰：“良民所
以从猛雀者，皆逼凶威彊服之耳。今直以大军临之，
吏民虽欲返善，其道无由。不如先遣使喻之，使民不
与猛雀同谋者无坐，则民必喜而俱降矣。”道生具以
奏闻。太宗诏蒲军前慰喻，乃下数千家，还其本属，蒲
皆安集之。猛雀奔逃，蒲与道生等追斩《猛雀》首，送京
师。世祖即位，以蒲清贫，妻子衣食不给，乃出为相州
刺史。始光三年，卒于州。谥曰文恭。